ગુજરાતી ભાષાનાં લોકપ્રિય સામયિકો ‘ચિત્રલેખા’, ‘બીજ’ તથા ‘જી’નાં સંસ્થાપક અને તંત્રી વજુ કોટકે ગુજરાતી પત્રકારત્વ ક્ષેત્રે નવો ચીલો પાડ્યો હતો. ફિલ્મનાં કથા-પટકથા લેખનથી કારકિર્દીનો આરંભ કર્યા પછી વજુભાઈની કલમે આલેખાયેલી નવલકથાઓ અને તત્વચિંતનની રત્નકણિકા પ્રભાતનાં પુષ્પોએ વાચકોની અપૂર્વ ચાહના હાંસલ કરી છે. પુરાણથી વિજ્ઞાન અને રાજકારણથી ફિલ્મ સુધીના અનેક વિષય પર એમનું પ્રભુત્વ રહ્યું છે. ‘ચિત્રલેખા’ અને ‘જી’એ તો સૌથી વધારે ફેલાવાનો વિક્રમ સર્જીને લોકપ્રિયતાની એ પ્રણાલી જાળવી રાખી.